Man ná wilde jaagtog in Pta doodgeskiet | Maroela Media
'n Man is Maandag ná 'n wilde jaagtog deur Pretoria se strate doodgeskiet.
Konst. Tumisang Moloto, polisiewoordvoerder, het Dinsdag aan Maroela Media gesê die jaagtog het gevolg nadat 'n inwoner Maandag omstreeks 11:00 van 'n onbekende hoeveelheid kontant beroof is nadat hy geld by 'n bank in die Quagga-winkelsentrum in die weste van Pretoria onttrek het.
"Inligting oor die voertuig, 'n wit Volkswagen Caddy, waarin drie verdagtes gevlug het, is versprei. Die polisie se blitspatrollie het die voertuig in Kerkstraat opgespoor en van die pad probeer aftrek," het Moloto gesê.
Die verdagtes het die polisie probeer ontduik en 'n hoëspoedjaagtog in die rigting van Danville het gevolg. Die jaagtog het in Bruinvingergras-singel tot 'n einde gekom waar daar 'n oor-en-weer-skietery tussen die verdagtes en die polisie uitgebreek het.
'n Verdagte is noodlottig gewond. Die ander twee kon daarin slaag om te voet te vlug en is steeds soek. Die polisie het beslag gelê op 'n 9 mm-pistool en die verdagtes se voertuig. Verdere ondersoek het bepaal dat die voertuig in Oktober verlede jaar in Pretoria se middestad gesteel is.
Die polisie ondersoek 'n saak van die besit van 'n gekaapte voertuig en die besit van 'n ongelisensieerde vuurwapen en ammunisie. Die polisie ondersoek ook die moontlikheid of die verdagtes met ander rooftogte die afgelope tyd in die omgewing verbind word.
Verdagte(s) noodlottig gewond, die res vlug te voet. Dis altyd dieselfde storie. Hoekom slaag hulle konsekwent daarin om die SAPS te voet te ontvlug? Word hulle nie agternagesit nie? Frustrerend….
Dan sal ek dit weer noem, almal se obesiteits vlakke is van so 'n aard hulle kan geen, maar geen fiksheidstoets slag nie!!
Waar is die honde eenheid? Waar is die motorfietseenheid? Waar is die helikopterondersteuning? Genade maar die onbevoegdheid laat mens klippe kou.
Dit neem soms 'n ruk vir die helikopter om in die lig te kom teen daardie tyd is hulle lankal weg. Dit lyk altyd vir die publiek alles gebeur as die ou op die grond sy vingers klap. Dit werk nie so nie. Ek was vir 10 jaar in die sapd. Motorfietseenheid………waarvan praat jy nou???? Honde eenheid is daar soms net 2 voertuie met honde beskikbaar vir die hele Pta. Dit hang af waar die honde voertuig is kan soms tot 'n uur neem hang af van die verkeer. En glo my ons kon ook nie altyd die skelm in… Lees meer »